John Njue

Mons. John kardinál Njue (* 1. január 1946, Embu, Keňa) je kenský rímskokatolícky kňaz, biskup a kardinál. V rokoch 2007 až 2021 bol štvrtým arcibiskupom Nairobi. Predtým pôsobil v rokoch 2002 až 2007 ako arcibiskup koadjútor arcidiecézy Nyeri a v rokoch 1986 až 2002 ako biskup Embu. V roku 2007 bol vymenovaný za kardinála.

 Životopis 
Narodil sa 1. januára 1946 v Embu v Keni rodičom Josephovi Nyangovi Kibarikimu a Monice Ngine Nyaga. Pokrstený bol v roku 1948 a v roku 1962 nastúpil do menšieho seminára v Nkubu. V rokoch 1967 až 1974 pokračoval v štúdiu v Ríme na Pápežskej univerzite Urbaniana kde získal licenciát z filozofie a na Pápežskej lateránskej univerzite kde získal licenciát z pastorálnej teológie.

6. januára 1973 bol vysvätený za kňaza. Vysvätil ho pápež Pavol VI. v Bazilike sv. Petra. Po návrate do Kene v októbri 1974 vykonával pastoračnú prácu v Kariakomu v južnom okrese Meru. Vyučoval tiež filozofiu v Národnom seminári v Bungone, ktorý neskôr v rokoch 1978 až 1982 pôsobil ako rektor. V roku 1982 absolvoval kurz spirituality v Spojených štátoch. Potom pôsobil ako farár v Chuke a ako rektor Filozofického seminára v Meru.

 Biskup 
Dňa 9. júna 1986 ho pápež Ján Pavol II. vymenoval za biskupa v Embu. Biskupskú vysviacku prijal 20. septembra toho istého roka. Vysvätil ho kardinál Jozef Tomko, pričom spolusvätiteľmi boli biskupi Silas Silvius Njiru a Raphael Ndingi Mwana’a Nzeki. 

V rokoch 1997 až 2003 pôsobil ako prezident Keňskej biskupskej konferencie a 23. januára 2002 bol menovaný za arcibiskupa koadjútora v Nyeri. Po vražde biskupa Luigiho Locatiho pôsobil v rokoch 2005 až 2006 ako apoštolský administrátor Isola. 6. októbra 2007 bol menovaný za arcibiskupa Nairobi a uvedený do úradu bol nasledujúceho 1. novembra.

 Kardinál 
Krátko na to ho pápež Benedikt XVI. na konzistóriu 24. novembra 2007 vymenoval za kardinála – kňaza s titulárnym kostolom Preziosissimo Sangue di Nostro Signore Gesú Cristo. 12. júna 2008 bol menovaný za člena Kongregácie pre evanjelizáciu národov a Kongregácie pre klérus. 29. decembra 2011 bol menovaný za člena Pápežskej rady pre sociálnu komunikáciu na päťročné obnoviteľné funkčné obdobie. Pôsobí ako viceprezident Medzinárodnej katolíckej migračnej komisie.

28. marca 2013 apeloval na pokoj a mier počas nadchádzajúceho veľkonočného obdobia, keďže Najvyšší súd Kene sa pripravoval na vyhlásenie verdiktu v spornom prvom kole prezidentských volieb, ktoré sa konali 4. marca.

Bol jedným z kardinálov voličov, ktorí sa zúčastnili pápežského konkláve v roku 2013, na ktorom bol zvolený pápež František.

Dňa 30. novembra 2013 ho pápež František vymenoval za člena Kongregácie pre katolícku výchovu.

Pápež František 4. januára 2021 prijal jeho rezignáciu na funkciu arcibiskupa Nairobi. Napriek tomu, že bol oprávnený ako kardinál volič, bol jedným z dvoch oprávnených kardinálov voličov (druhým bol Antonio Cañizares Llovera zo Španielska), ktorí sa nezúčastnili pápežského konkláve v roku 2025 pre zdravotné problémy.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Benediktom XVI.

 Iné projekty 

 Zdroj 

Kategória:Kenskí kardináli
Kategória:Kenskí rímskokatolícki arcibiskupi
Kategória:Kenskí rímskokatolícki biskupi
Kategória:Kenskí rímskokatolícki kňazi
Kategória:Absolventi Pápežskej lateránskej univerzity
Kategória:Arcibiskupi Nairobskej arcidiecézy